text: ডিসি এক্সটেন্ডেড ইউনিভার্স সংক্ষেপে ডিসিইইউ (, DCEU) হলো ডিসি কমিকস কর্তৃক আমেরিকান কমিক বইয়ে প্রকাশিত চরিত্রসমূহের উপর ভিত্তি করে নির্মিত এবং ওয়ার্নার ব্রাদার্স পিকচার্স কর্তৃক পরিবেশিত সুপারহিরো চলচ্চিত্রের একটি সিরিজকেন্দ্রিক মার্কিন মাল্টিমিডিয়া ফ্র্যাঞ্চাইজি এবং কাল্পনিক দুনিয়া। অনেকাংশেই কমিক বই এবং টেলিভিশন অনুষ্ঠানের মূল ডিসি ইউনিভার্সের অনুরূপ এই কাল্পনিক দুনিয়া প্রতিষ্ঠিত হয়েছিল সাধারণ পটভূমির উপাদান, পরিবেশ, অভিনেতা এবং চরিত্রসমূহের আন্তঃসংযোগ ঘটিয়ে। ২০১১ সাল থেকে এই সিরিজের চলচ্চিত্রসমূহ তৈরি হয়ে আসছে এবং সে সময় হতে ওয়ার্নার ব্রাদার্স আটটি চলচ্চিত্র পরিবেশন করেছে যার পাশাপাশি আরও কিছু চলচ্চিত্রের নির্মাণকাজ চলছে। এটি হলো সর্বকালের একাদশ সর্বোচ্চ আয়কারী চলচ্চিত্র ফ্র্যাঞ্চাইজি যেটি  বিশ্বব্যাপী $৫.৪৮ বিলিয়ন ডলার আয় করেছে। এর সবচেয়ে বেশি আয়কারী ছবি হলো অ্যাকোয়াম্যান যেটি বিশ্বব্যাপী $১.১৫ বিলিয়ন ডলার আয় করেছে যার ফলে এটি এখন অব্দি সর্বোচ্চ আয়কারী ডিসি চলচ্চিত্রে পরিণত হয়েছে।
   
  চলচ্চিত্রগুলি বিভিন্ন ব্যক্তি দ্বারা রচিত ও পরিচালিত হয় এবং প্রায়শই বড় সংখ্যক অভিনয়কারী অন্তর্ভুক্ত থাকে। হেনরি ক্যাভিল, বেন অ্যাফ্লেক, গ্যাল গ্যাডট, মার্গো রবি, এজরা মিলার, জেসন মোমোয়া, রে ফিশার, জেকারি লেভি হলেন এই সিরিজের কতিপয় চলচ্চিত্রের তারকা। তবে, মার্ভেল সিনেম্যাটিক ইউনিভার্সের হতে অসদৃশ এই ফ্র‍্যাঞ্চাইজির কাহিনীগুলো তুলনামূলক কম সংযুক্ত, যাতে প্রতিটি স্বতন্ত্র চলচ্চিত্র নির্মাণকারী চলচ্চিত্র নির্মাতাদের জন্য আরও বেশি ব্যক্তিস্বাধীনতা রয়েছে। ডিসিইইউ এর প্রথম চলচ্চিত্র ছিলো ম্যান অব স্টিল (২০১৩), যার পরে একে একে ব্যাটম্যান ভার্সেস সুপারম্যান: ডন অব জাস্টিস (২০১৬), সুইসাইড স্কোয়াড (২০১৬), ওয়ান্ডার ওম্যান (২০১৭),  জাস্টিস লীগ (২০১৭), অ্যাকোয়াম্যান (২০১৮), শাজাম! (২০১৯), বার্ডস অব প্রে (২০২০) চলচ্চিত্রগুলো মুক্তি পায়। এই ফ্র‍্যাঞ্চাইজিটি চলমান থাকবে ২০২০ সালে ওয়ান্ডার ওম্যান ১৯৮৪, ২০২১ সালে দ্যা সুইসাইড স্কোয়াড, ২০২২ সালে দ্য ফ্ল্যাশ এবং অ্যাকোয়াম্যান ২ ২০২৩ সালে শাজাম! ফিউরি অব দ্যা গডস এবং এক অনির্ধারিত সময়সূচীতে ব্ল্যাক অ্যাডাম ইত্যাদি চলচ্চিত্রসমূহের মুক্তির মাধ্যমে। উপরন্তু, ডিসিইইউ টেলিভিশন সম্প্রচারের দিকে সম্প্রসারিত হবে জাস্টিস লীগ চলচ্চিত্রের একটি স্বল্পদৈর্ঘ্য ধারাবাহিক রূপে ২০২১ সালে  জ্যাক স্নাইডার'স  জাস্টিস লীগ এবং এক অঘোষিত সময়সূচীতে পিসমেকার দ্বারা।
  
  নাম 
  চলচ্চিত্রের সিরিজটির ঘোষণার পরে, এই কাল্পনিক মহাবিশ্বকে ইতিমধ্যে প্রতিষ্ঠিত মার্ভেল সিনেম্যাটিক ইউনিভার্সের প্রচলিত নামের রীতির সাথে মিল রেখে ভক্তকুল এবং গণমাধ্যম সচরাচর ডিসি সিনেম্যাটিক ইউনিভার্স নামে আখ্যায়িত করেছিল। ২০১৫ সালের ১লা জুলাই ব্যাটম্যান ভার্সেস সুপারম্যান: ডন অব জাস্টিস চলচ্চিত্র সম্বন্ধে এক নিবন্ধ লেখার সময় এন্টারটেইনমেন্ট উইকলির লেখক কেইথ স্টাস্কিউইজ মজার ছলে নামটিকে ডিসি এক্সটেন্ডেড ইউনিভার্স™ হিসেবে অভিহিত করেন। পরবর্তী বছরগুলোতে এই নাম এবং সংক্ষিপ্তসার ডিসিইইউ (DCEU) নামটি দ্রুত সংবাদমাধ্যম এবং ভক্তকুলের মধ্যে ছড়িয়ে পড়ে যারা এটাকে আনুষ্ঠানিক নাম ভেবেছিল। ভালচারের লেখক আব্রাহাম রিজম্যান অনুযায়ী, ২০১৭ সালের সেপ্টেম্বরে ডিসি কর্তৃপক্ষ তাকে নিশ্চিত করে যে নামটি অভ্যন্তরীণভাবে ব্যবহৃত হয়নি এবং তারা এটাকে আনুষ্ঠানিক নাম হিসেবে বিবেচনা করেনি। ২০১৬ সালে ডিসি ফিল্মস প্রেজেন্টস: ডন অব দ্য জাস্টিস লীগ এর অংশ হিসেবে, জিওফ জনস এবং কেভিন স্মিথ ঊভয়ই ফ্র‍্যাঞ্চাইজিটিকে জাস্টিস লীগ ইউনিভার্স হিসেবে অভিহিত করেন। স্যান ডিয়েগো কমিক-কন ২০১৮ এ ডিসি ফিল্মস নামসূচীর সময় কিছু আসন্ন চলচ্চিত্রের প্রদর্শনের পরে, একটি ভিডিও ব্যানারে ওয়েলকাম টু দ্য ওয়ার্ল্ডস অব ডিসি শব্দগুলো প্রদর্শন করে। ফলস্বরূপ, কিছু গণমাধ্যম আউটলেট এর ব্যাখ্যা করল যে ডিসি তাদের চলচ্চিত্রের মহাবিশ্ব বা দুনিয়াকে আনুষ্ঠানিকভাবে ওয়ার্ল্ডস অব ডিসি নামে অভিহিত করেছে। তবে, ২০২০ সালের মার্চে জিম লী শিকাগো কমিক এন্ড এন্টারটেইনমেন্ট এক্সপোতে ফ্র‍্যাঞ্চাইজিটিকে ডিসি এক্সটেন্ডেড ইউনিভার্স হিসেবে অভিহিত করেন। একই বছরের মে মাসে যখন ওয়ার্নার মিডিয়া তাদের স্ট্রিমিং পরিষেবা এইচবিও ম্যাক্স চালু করল তখন ফ্র‍্যাঞ্চাইজিটিকে আনুষ্ঠানিকভাবে ডিসি এক্সটেন্ডেড ইউনিভার্স নামে নামকরণ করা হয়।
  
  তথ্যসূত্র
  
  বহিঃসংযোগ
title: ডিসি এক্সটেন্ডেড ইউনিভার্স